  Виталий Пронин Берло аръёсы cтудентъёслэн кунгож сьӧрын тодон-валанзэс муромытыны луонлыкъёссы трослы будӥзы. Умой дышетскисьёслы кунсьӧр университетъёсы но гимназиосы сюрес усьтӥське. Визь люканы луэ кӧня ке арня, толэзь, ӝыны ар, быдэс ар яке солэсь но тросгес. Туэ гужем мыным удалтӥз немец кылме Германиын волятыны.Тодмотэм кунэ огнам мыныны туж кышкыт вал - Россиысь кӧня ке мурт гинэ конкурсэз ортчиз. Но соосыз мон уг на тодӥськы. Дюссельдорф городысь аэропортын ог 10 минут интыям сылӥ, собере гинэ немецлы вазиськыны дӥсьтӥ.  Со валэктӥз, кытчы вамыштоно вокзалозь билет басьтон понна. Терминал доры вуи но, нырысь учки,  кызьы соин мукетъёс выро. Собере ачим экраназ зӥбылӥ. Ваньмыз пӧрмиз. Поезд дугдылон интыез ӧй шедьты, нош ик кыӵе ке пиосмуртлы немец кылын вазиськи. Со шорам учкиз но ӟуч сямен юаз: тон, пе, Россиысь-а? Воргорон валэктӥз, кытчы поездэ дугдоз но, ӟус вылэ пуксьыса, возьманы косӥз. Вӧзам наушникъёсын кыӵе ке пияш интыяськиз. Кроссовкиысьтыз шнурокъёссэ думылыны мыкыртӥськонъяз огез наушникез усиз. Кылӥсько: ӟуч кырӟан. Шораз долкай. Паймемме адӟыса, со немец сямен, мар ке луиз-а, юаз. Озьы тодматским. Никита Нижний Новгородысь вылэм, Дюссельдорфын куинетӥ арзэ улэ но дышетске. Нош со нуналэ дораз Германиысь ик ӟуч эшъёсыз вуыны кулэ вылэм, соосыз пумитаны лыктэм.Дюссельдорфын векчи зор кыдыраз ке но, Трир (отын ортчизы немец кылъя курсъёсы) шуныт, шундыё куазен пумитаз. Со Германиысь тужгес вашкалаез город, сое 2 сюрс ар талэсь азьло римлянъёс пуктӥллям. Трир городын трос тунсыко интыосыз. Тужгес тодмоосыз пӧлын Нылкышно монастырь, Мозель шур вадьсысь рим выж, Константин корольлэн базиликаез (эксэй корка) но мукет. Толэзь пала отын улыса, ваньзэ адӟыны дырмы ӧз тырмы.Мон сямен ик дышетскыны та городэ 37 кунъёсысь 93 студентъёс вуизы. Ваньмы пӧртэмесь. Озьы ке но милемыз огазеяз                                                                                             немец кылмес умоятон мылкыд. Кыкетӥ нуналаз ик, ваньмы ӵош люкаськыса, грамматикая тест гожтӥм. Тодон-валанмыя милемыз 6 группалы люкизы, котькудӥзлы кыӵе ке карлэсь нимзэ понӥзы. Мон «Саарбрюкенэ» сюри.Немец кылъя урокъёсмес 23 аресъем дышетӥсь нуиз. Удалтӥз: куддыръя милемлы эш кадь вазиськылӥз, куддыръя чурыт вераськыны но быгатылӥз. Мае ке ӧм йӧндырылэ ке, 2-3 пол но пӧртэм сямен валэктылӥз. Тунсыко упражнениос, шудонъёс ортчытъяз. Кӧня ке нунал «Национальной социализм» темаез ортчим. Паймоно кадь, войнаез адӟымтэ немец пияш фашизм понна йыркурмы медаз луы шуыса, киноос возьматъяз. Фильмъёсын фашистъёс трос урод ужъёс лэсьто, йыртэмало, еврейёсыз быдто, янгыштэм адямиосыз вийыло, нош собере асьсэды асьсэос тросэн быдто (война сярысь асьме киноосын ӵошатыса, немецъёслэсьсэ трослы секытгес учкыны). Гитлер улонысь кошкемен, тылож йылпумъяськем бере уно кышномуртъёс, пересьёс асьсэды быдтӥллям. Азьвыл политика понна туннэ немецъёс асьсэды янгышен лыдъяло еврейёс азьын. Кӧня адямиез вакчи дыр куспын быдтӥз Гитлер! Трос музейёс, концлагерьёсысь адӟытонъёс курыт историез возьмато.Огнуналэ вань мылкыд карисьёсыз Хинцерт нимо концлагере нуллӥзы. Война бере сое быдэсак быдтӥллям ни вылэм, но 20-30 ар талэсь азьло сое буре ваён интылы пӧрмытӥзы. Хинцертын, Люксембургысь сяна, Франциысь но Бельгиысь трос пиосмуртъёс быдтэмын вылэм, ӵапак со кунъёслэн куремзыя та интыез выльысь улӟытӥллям. Нюлэс шорын сылэ пичи часовня, сьӧраз - трос пу киросъёс. Соос улын лагерьын быдтэмъёс ватэмын. Вӧзазгес ик «Тупаса улон но эрик» кылъёсын синпелет пуктэмын. Сюбег сюрес вуттэ бадӟым музее. Отын возисько вань документъёс, ӵужектэм гожтэтъёс, вашкала туспуктэмъёс но вужмем дӥсьёс - ӵапак сыӵеосын ветлӥллям та лагере сюремъёс.* * *Концлагерен сяна, милемыз тодматӥзы Трир но Бонн городъёслэн уно чебер интыосынызы. Германия азьвыл ФРГ-лы но ГДР-лы люкемын вал. Бонн - ФРГ-лэн азьвыл шоркарез. Татысен ик шуд усиз тунсыко музее пыраны: 5 этаж кузьда возьматэмын Германилэн 5 вакытъёсыз - кылдэм дырысеныз туннэ нуналозь. Татысь котьмае адӟыны луэ: вашкала арбериосыз, дӥськутэз, пыӵалэз, алигес пуктэм документальной киноосыз.Эшшо пырам на егитъёслы сӥзем адӟытонэ. Котькуд комнатаын пӧртэм арбериос. Нырысетӥяз, шуом, пустышкаос, пичи дэремъёс, шудонъёс, кесям книгаос но тӥям чачаос. Кыкетӥяз - портфельёс, карандашъёс, быдэ вуымтэослы шудонъёс, дӥськутъёс. Куинетӥяз учкыны луэ пиналлэн нырысетӥ яратонэз, солэн анай-атаеныз герӟаськем шуг-секытъёсыз сярысь киноосты. Малпасько, асьмелы но туж умой луысал таӵе музей усьтыны. Мынам арлыдэлы татысь шедьтыны луэ пуш дуннеелы тупась валэктонъёс. Отын ик дунтэк, нимез вератэк, психологен кенешыны луэ.Дышетсконлэн программаяз пыртэмын вал Германилэн музъемъёсаз но мурт кунъёсы экскурсиос. Европаысь странаосы 2-3 час ӵоже но потаны луэ. Трир интыяськемын Германилэн Рейнланд-Пфальц музъемаз, солэн бускельёсыз - Германиысь ик Саарланд, Уйпал Рейн-Вестфалия, Гессен нимо музъемъёс но Франция, Люксембург, Бельгия кунъёс. Милемлы верантэм удалтӥз: вуылӥмы Саарбрюкенэ (Саарландлэн шоркарез), Меце (Франциысь одӥгез чебер город), Шенгенэ (пичияк гурт, кытын шенген виза сётон сярысь решениез юнмато), Люксембурге (сыӵе ик нимын кунлэн шоркарез) но Арлонэ (Бельгиысь вашкала город).Куазезъя, вераськемзыя мыным тужгес яраз Франция. Паймытӥз Шенген. Шедьтӥллям ук инты: гурт шортӥ Мозель шур бызе, солэн огпалаз - Германия, мукет палаз - Франция, нош ачиз Люксембурге пыре. Мозельлэн ярдураз шенген визалы сӥзем синпелет сылэ. Та пичи гинэ гурт кӧня меда адямиослы кунгож сьӧры потанэз  капчиятӥз: табере отын басьтэм одӥг визаен ӝыны Европаез котыртыны луэ.* * *Германие мынон азьын йырме тӥяй: маин меда висъяське та кун мукетъёсызлэсь, кызьы улэ татын калык, кыӵе солэн сямъёсыз? Отчы вуылыса, вань юанъёсылы валэктонъёс шедьтӥ.Паймытӥз немецъёслэн капчи мылкыдзы. Ураметӥ поръяку, вӧзтӥд ортчисьёс - чик тодмотэм адямиос - шӧдтэк шорысь ӟечъясько. Сыӵе сям пыӵамын котькытын - магазинъёсын, вокзалъёсын, университетын.Уйин Германия уг изьы. Егитъёс пуко баръёсын (асьме кунын сярысь, тросгес юо, но уг кудӟо!), нош урамтӥ мӧйы паръёс, китӥзы кутӥськыса, поръяло, чылкыт омырен (соослэн со зэмзэ но чылкыт) шокало. Маиз паймымон на? Нуназе 60-80 аресъем пересьёс, ӵош люкаськыса, велосипедэн ворттылонъя ӵошатсконъёс ортчытъяло яке кытчы ке походэ ветло. Немец арлыдоос ик дуннеез тужгес трос котыръяло вылэм.Котькыӵе вакытэ инбаметӥ трос самолётъёс но вертолётъёс лобало. Ми дорын сыӵезэ уд адӟы: адями шугме ке, со доры нырысетӥ юрттэт сётӥсьёс  вертолётэн чаляк вуо. Соослы пуксьыны трос интыос дасямын.Куазь Германиын туж ӵем вошъяське, со герӟаськемын страналэн выро-гопо интыеныз. ӵукна шунды сутэ, нуназе гудыръяса зоре, ӝыт кезьыт кариське, уйин кыдыра… Интернетысь куазез коть учкы, коть эн - верамъёссы ӵем дыръя уг тупало. Нош кыӵе соослэн инкуазьзы! Трос вырйылъёссы, отын ик виноград будэто, пӧртэм писпуоссы но будосъёссы вань, сыӵеосты мон асьме дорысь ноку ӧй адӟылы. Котькытын емышъёс кисьмамын, нош ыме поныны уд дӥсьты. Немецъёс асьсэос уг бичасько, дасьсэ лавкаысь басьто. Урам кузя будӥсьёсыз интыязы ик усьылыса быро. Туж трос лызэмезьзы (ежевиказы). Ӝытъёсы нимысьтыз сое сиыны поталлям: таза, ческыт.Немецъёслэн сиёнзы сярысь ке верано, со милямезлэсь зол уг висъяськы: сыӵе ик шыдъёс, салатъёс. Чай уг юо. Но трос пумо пыжиськемъёссы. Котькуд урамын пекарняос сыло. Мар кельшиз - пыжиськемъёсты пӧсь дыръяз ик басьтыны луэ.Арнянуналэ улон быре кадь: урамъёсысь шер пумиталод адямиосты, туристъёс гинэ шер-тур ветло. Магазинъёс но ваньмыз ворсамын, куд-ог кафеос нуназеозь ужало ик. Университетлэн библиотекаез котькуд нунал, арнянуналэ сяна, тямысысен уйинозь ужа.* * *Ваньмон дыръямы асьме понна мукет городъёсы поталлям. Кёльн кельшиз. Отысь соборез вунэтыны уг быгаты: бадӟым, инбамозь ӝутӥське, кожалод. ӝуждалаез 157,3 метр, 1248-тӥ-1437-тӥ аръёсы пуктэмын, дуннеысь вань черкъёс пӧлысь куинь тужгес ӝужытъёсыз пӧлы пыре. Пушказ пыраны, вылаз тубаны луэ, отын 146 тубатэз! Эшшо со сюбег на, омыр уг тырмы, адямиез трос. Дугдӥд ке - ваньзэсты ӝегатод. Шутэтскон интыез 2-3 вань ик, но отын тонтэк но жадемъёсыз тырмыт сыло ни. Соборлэн вылӥысеныз быдэс город кырымпыдэсын кадь адӟиське. Огпалаз паськыт, данъяськымон Рейн шур бызе. Нош соборлэн тужгес вылӥ борддораз бадӟым букваосын «ЗДЕСЬ БЫЛ ВАСЯ» гожтэмын. Коть бӧрд, коть серекъя. Черклэн пушказ трос гожъяськемын.Германиын трос ӟучъёс уло. Кёльн городэтӥ ветлыку, таӵе учыре ӝимимы: сюбег урамын йыромим. Мынӥсь-ветлӥсьёслы немец кылын вазиським: «Рейн шур доры кызьы потоно?» Нылаш ӟуч сямен вераз: «Мон тӥледыз уг валаськы, татын уг улӥськы».Немецъёс вераськисьтэмесь, асьсэды гинэ тодӥсесь шуыса, кылӥ вал. Чик но озьы вылымтэ. Вазиськыку 32 пиньёсынызы ик мыняло, юрттыны тыршо. Уло асьмелэсь умойгес. Котырак чылкыт, ужасьёслэн уждунзы бадӟым, мукет кунъёсын ӵем шутэтско. Сиён-юонзы, дӥськутсы - ваньмыз дунтэм.Дунне бадӟым. Отын трос калыкъёс, кылъёс, сямъёс, осконъёс. Но асламез мыным дуногес. Мон Удмурт шаерелы дыши ни, со пушкын будӥ. Нош мурт кылъёсыз дышетэме юрттӥз мыным тае валаны.Елена Рябина.  